CELEX: 32019D1133
Language: fi
Date: 2019-06-25 00:00:00
Title: Neuvoston päätös (EU) 2019/1133, annettu 25 päivänä kesäkuuta 2019, energiatehokkuusyhteistyötä koskevassa kansainvälisessä kumppanuudessa (IPEEC) Euroopan unionin puolesta otettavasta kannasta IPEEC:n toimeksiannon jatkamiseen 24 päivän toukokuuta ja 31 päivän joulukuuta 2019 väliseksi ajaksi

3.7.2019   
               
               
                  FI
               
               
                  Euroopan unionin virallinen lehti
               
               
                  L 179/23
               
            
         NEUVOSTON PÄÄTÖS (EU) 2019/1133,
         annettu 25 päivänä kesäkuuta 2019,
         energiatehokkuusyhteistyötä koskevassa kansainvälisessä kumppanuudessa (IPEEC) Euroopan unionin puolesta otettavasta kannasta IPEEC:n toimeksiannon jatkamiseen 24 päivän toukokuuta ja 31 päivän joulukuuta 2019 väliseksi ajaksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 194 artiklan 2 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Energiatehokkuusyhteistyötä koskevan kansainvälisen kumppanuuden (IPEEC) toimeksiannon, jäljempänä ’sopimus’, allekirjoitti Roomassa 24 päivänä toukokuuta 2009 kaksitoista valtiota, mukaan lukien neljä Euroopan yhteisön jäsenvaltiota, ja Euroopan yhteisö teki sen neuvoston päätöksellä 2009/954/EY (1).
                  
               
                     (2)
                  
                  
                     IPEEC:n jäsenet voivat sopimuksen 7.1 kohdan nojalla päättää jatkaa sen voimassaoloa. Poliittinen komitea, joka on kaikkien IPEEC:n jäsenten korkean tason edustajista koostuva täysistunto ja joka hallitsee IPEEC:n yleistä toimintakehystä ja -politiikkaa, on asianmukainen elin, jossa IPEEC:n jäsenet voivat päättää sopimuksen voimassaolon jatkamisesta.
                  
               
                     (3)
                  
                  
                     Unionia lukuun ottamatta kaikki IPEEC:n jäsenet hyväksyivät 21 päivänä helmikuuta 2019 pidetyssä poliittisen komitean kokouksessa IPEEC:n toimeksiannon jatkamisen 24 päivän toukokuuta ja 31 päivän joulukuuta 2019 väliseksi ajaksi.
                  
               
                     (4)
                  
                  
                     On aiheellista vahvistaa unionin puolesta otettava kanta IPEEC:n toimeksiannon jatkamiseen, koska toimeksiannon jatkaminen sitoisi unionia.
                  
               
                     (5)
                  
                  
                     IPEEC:n jäsenet harkitsevat mahdollisuutta yhdistää IPEEC:n nykyiset toimet ja Kansainvälisen energiajärjestön (IEA) energiatehokkuustoimet energiatehokkuuskeskukseksi synergioiden aikaansaamiseksi tällä alalla. IPEEC:n toimeksiannon lyhytaikaisella jatkamisella pyritään väliaikaisena toimenpiteenä mahdollistamaan tarvittava aika perustaa energiatehokkuuskeskus ja varmistaa samalla, että IPEEC:n toimet jatkuvat ja että ne siirretään keskeytyksettä uudelle energiatehokkuuskeskukselle.
                  
               
                     (6)
                  
                  
                     Operatiivisesta näkökannasta katsoen voimassaolon jatkaminen 31 päivään joulukuuta 2019 ottaa huomioon IPEEC:n työohjelman ja IPEEC:n jäsenille tarjottavien keskeisten palvelujen toimeenpanon jatkumisen. Tähän kuuluu G20-ryhmässä tehtävä energiatehokkuustyö, johon tänä vuonna sisältyy tapahtumia, jotka on määrä toteuttaa IPEEC:n nykyisen toimeksiannon päätyttyä 24 päivänä toukokuuta 2019. Lisäksi huomioidaan toimintaan tarvittavien varojen saatavuus jatkokauden aikana, sillä IPEEC:n sihteeristö saa tällä hetkellä rahoitusta koko 2019 kalenterivuodelle ja toiminnat sekä jäljelle jäävä henkilöstö ja mahdolliset jäljelle jäävät resurssit voitaisiin siirtää uuteen energiatehokkuuskeskukseen.
                  
               
                     (7)
                  
                  
                     IPEEC:n toimeksiannon lyhytaikainen jatkaminen on sen vuoksi tärkeää, jotta vältetään IPEEC:n toimintojen äkillinen loppuminen 24 päivänä toukokuuta 2019. IPEEC:n toimeksiannon 3.4 kohdan mukaisesti lopullinen päätös jatkamisesta on tehtävä IPEEC:n jäsenten yksimielisellä päätöksellä, ja 21 päivänä helmikuuta 2019 pidetyn poliittisen komitean kokouksen jälkeen tarvitaan unionin kantaa koskeva neuvoston päätös,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Energiatehokkuusyhteistyötä koskevan kansainvälisen kumppanuuden (IPEEC) puitteissa unionin puolesta otettava kanta IPEEC:n toimeksiannon jatkamiseen 24 päivän toukokuuta ja 31 päivän joulukuuta 2019 väliseksi ajaksi on seuraava:
            
                        a)
                     
                     
                        hyväksytään IPEEC:n toimeksiannon voimassaolon jatkaminen 24 päivän toukokuuta ja 31 päivänä joulukuuta 2019 väliseksi ajaksi;
                     
                  
                        b)
                     
                     
                        yhdytään Kansainvälisen energiajärjestön (IEA) hallintoneuvoston päätökseen jatkaa IPEEC:n sihteeristön toimintaa IEA:n yhteydessä 31 päivään joulukuuta 2019 IEA:n yhteydessä suoritettavaa IPEEC:n sihteeristön toimintaa koskevan pöytäkirjan perusteella;
                     
                  
                        c)
                     
                     
                        kannatetaan IPEEC:n hallinnollista siirtoa uudeksi energiatehokkuuskeskukseksi erityisesti työryhmien, varojen ja IPEEC:n sihteeristön henkilöstön siirron osalta.
                     
                  
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 25 päivänä kesäkuuta 2019.
            
               
                  Neuvoston puolesta
               
               
                  Puheenjohtaja
               
               A. ANTON
            
         
         
            (1)  Neuvoston päätös 2009/954/EY, annettu 30 päivänä marraskuuta 2009, ”Energiatehokkuusyhteistyötä koskevan kansainvälisen kumppanuuden (IPEEC) toimeksiannon” sekä ”Energiatehokkuusyhteistyötä koskevan kansainvälisen kumppanuuden sihteeristön perustamista Kansainvälisen energiajärjestön yhteyteen” koskevan pöytäkirjan allekirjoittamisesta ja tekemisestä Euroopan yhteisön puolesta (EUVL L 330, 16.12.2009, s. 37).